b'\n_START_ARTICLE_\nDjet\n_START_SECTION_\nDru\xc5\xbeina\n_START_PARAGRAPH_\nDjetova kraljica je bila njegova sestra Merneit, ki je po njegovi smrti morda nekaj \xc4\x8dasa vladala kot samostojna kraljica. Ena od njegovih \xc5\xbeena je bila morda tudi Ahaneit. Djetov in Marneitin sin je bil Den, njun vnuk pa Aned\xc5\xbeib.\n_START_SECTION_\nVladanje\n_START_PARAGRAPH_\nDol\xc5\xbeina Djetovega vladanja ni znana. \xc4\x8cetudi je na slonoko\xc5\xa1\xc4\x8denih etiketah dokazan samo en festival Sekar, je vladal verjetno od \xc5\xa1est do deset let. Po mnenju Wolfganga Helcka je vladal deset let. Iz zapisov v koledarju je razvidno, da je Djer umrl 7 Pereta III, Djet pa je za\xc4\x8del vladati na 22 Pereta IV. Vzrok za 45 dnevno brezvladje ni znan. _NEWLINE_Podrobnosti Djetovega vladanja so se zaradi praznin na Kamnu iz Palerma izgubile. Odkritja odlomkov posod in pe\xc4\x8dati kljub temu dokazujejo, da je Egipt v njegovem \xc4\x8dasu \xc5\xbeivahno trgoval s Sirijo in Palestino. Grobovi iz njegovega obdobja v Tarkanu in Sakari vsebujejo lon\xc4\x8denino iz Palestine.  Druge dejavnosti je mo\xc4\x8d razbrati iz samo dveh znanih vladarskih letnih tablic, od katerih se je ena ohranila v dveh kopijah. Branje dogodkov, opisanih na tablicah, je skrajno problemati\xc4\x8dno. Helk je besedilo na eni od njiju prevedel kot \xc2\xbbLeto na\xc4\x8drtovanja podzemlja/kleti (?) dvojnega (proizvodnega) obrata, rojstva lotosovih popkov, ki stojijo v kroni Dveh gospa\xc2\xab. Druga letna tablica omenja zmago, izdelavo (rojstvo) kipa in morda gradnjo trdnjave. Nazadnje je bil v Masra Alamu v Nubiji odkrit kratek skalni napis Hemka pod Djetom. _NEWLINE_Odtisi pe\xc4\x8datov v glini dokazujejo, da je uradnik Amka za\xc4\x8del svojo kariero pod kraljem Djerom kot Hor-sekhenti-dju (upravnik) posestva. Pod Djetom je postal kraljev spremljevalec. Kmalu po za\xc4\x8detku Djetove vladavine je bil imenovan za visokega uradnika v zahodni Nilovi delti. Druga visoka Djetova uradnika sta bila Sekemkased\xc5\xbe in Setka.\n_START_SECTION_\nGrob\n_START_PARAGRAPH_\nDjet je bil pokopan v Petriejevi grobnici Z v Abidu. Grobnica stoji zahodno od grobnice njegovega o\xc4\x8deta Djera. Okoli nje je 174 grobov, ve\xc4\x8dinoma njegovih spremljevcev, ki so bili po Djetovi smrti \xc5\xbertvovani, da bi mu slu\xc5\xbeili v posmrtnem \xc5\xbeivljenju. V grobnici je stala  stela s podobo ka\xc4\x8de, nad katero se dviga sokol (Hor). Napis bi se lahko interpretiral kot Hor ka\xc4\x8da. V grobnici so odkrili tudi glavnik iz slonovine z Djetovim imenom in podobo stele, bakreno orodje in lon\xc4\x8denino, ki je obi\xc4\x8dajna za egip\xc4\x8danske grobnice.  V grobnici so dokazi, da je bila namerno po\xc5\xbegana, isto\xc4\x8dasno z drugimi grobnicami na grobi\xc5\xa1\xc4\x8du v Abidu. Grobnice so bile kasneje obnovljene zaradi njihove povezanosti  s kultom Ozirisa. _NEWLINE_Djetova slava temelji na dobro ohranjeni umetni\xc5\xa1ko izdelani grobni steli. Na njej je relief z Djetovim Horovim imenom v prepoznavnem egip\xc4\x8danskem  slogu, ki se je  v tistem \xc4\x8dasu popolnoma razvil.  Stelo je leta 1904 odkril \xc3\x89mile Am\xc3\xa9lineau in je razstavljena v Louvreu. Druga pomembna umetnina je njegov slonoko\xc5\xa1\xc4\x8den glavnik,  ki ga hrani Egip\xc4\x8danski muzej v Kairu. Na njem so prvi\xc4\x8d v zgodovini upodobljena nebesa, ki jih simbolizira sokol z razprtimi krili. Sokol na krilih nosi Sekerjevo ladjo, pod njim pa je Djetov serek  dvema cepcema in ankom.'